Soektog na motoris wat sewejarige omryFoto bloot ter illustrasie. (Argieffoto: Hansie Linde) ŉ Klopjag is in die Phalaborwa-omgewing in Limpopo van stapel gestuur nadat ŉ motoris Donderdag ŉ sewejarige kind doodgery het. Lt.kol. Mamphaswa Seabi, polisiewoordvoerder, sê Precious Kgaugelo Moshato het die oggend saam met haar ouma aan die kant van die pad gestap toe ŉ rooi Volkswagen Polo haar glo getref het. Precious was op pad skool toe ten tyde van die voorval. Die motoris het versuim om ná die ongeluk stil te hou en het glo van die toneel af gevlug. Die voorval het op die R71 naby die Majeje-brug plaasgevind. Die gr. 2-leerder van Phulanibyihola-laerskool het leweloos in die pad gelê toe die polisie en nooddienste op die toneel aangekom het. “Die kind was in ŉ kritieke toestand en is kort daarna op die toneel dood verklaar,” sê Seabi. Die polisie het ŉ saak van strafbare manslag geopen en soek nou op groot skaal na die motoris. “Enigiemand met inligting wat die polisie kan help om die verdagte in hegtenis te neem, kan die betrokke ondersoekbeampte by 079 979 6391 skakel.” Die polisie se ondersoek na die voorval duur voort.